Document ID: /roh_data/filtered/fineweb-2-filterrobots_roh.jsonl.gz/6378

Il gestiunari Electrabel ha chattà ina sfessa d’aua vi d’in generatur dal reactur «Doel 3». Quella sa chatta tenor indicaziuns en il sectur betg nuclear. Per reparar il donn è il reactur vegnì deactivà la notg da la gievgia sin il venderdi.
Reacturs manglus en Belgia ed en Svizra
Il reactur «Doel 3» è construì a medema moda sco l’ovra atomara Beznau en Svizra. A Beznau aveva l’Inspecturat federal da la segirezza nucleara ENSI chattà sbagls da material en 925 lieus. En ses rapport cumpareglia l’ENSI Beznau e Doel 3. A Doel èn vegnids chattads 12’000 lieus manglus. Il diameter da quests sbagls è en media dubel uschè grond sco quels a Beznau.
Reactivà reactur dispitaivel
La gievgia saira ha Electrabel reactivà il reactur Doel 2. La reavertura saja stada dal tuttafatg segira. L'inspecturat naziunal da la segirezza nucleara aveva pir curt avant lubì da prolungar la durada da l'implant fin il 2025. Oriundamain eri previs da metter quel ord funcziun cumplettamain. La dumengia saira vul il gestiunari lura metter en funcziun il reactur 1.
RR novitads 12:00